Papersnake/gushiwen huggingface dataset:
浣溪沙（题史菊屏扇）
吴文英（宋代）

门巷深深小画楼。阑干曾识凭春愁。新蓬遮却绣鸳游。

桃观日斜香掩户，苹溪风起水东流。紫萸玉腕又逢秋。
范增二首
王安石（宋代）

中原秦鹿待新羁，力战纷纷此一时。
有道吊民天即助，不知何用牧羊儿。
陕下厉玄侍御宅五题。竹里径
姚合（唐代）

微径婵娟里，唯闻静者知。迹深苔长处，步狭笋生时。

高是连幽树，穷应到曲池。纱巾灵寿杖，行乐复相宜。
次韵子由题斗野亭
秦观（宋代）

满市花风起，平堤漕水流。
不堪春解手，更为晚停舟。
古埭天连雁，荒祠木蔽牛。
杖藜聊复尔，转盼夕烟浮。
吟梅
赵时韶（宋代）

安得梅开向四时，骚人日日可吟诗。
年来万事心都懒，只有吟梅兴未衰。
和刘知录见寄并简阳先生
邹浩（宋代）

刘郎爽气晓霜晴，阳子高怀宝鉴明。虽幸竹林容入会，每惭布鉴独无声。

一杯葵藿真佳趣，五鼎牛羊谩宰生。廊庙他年调燮手，不妨潜室且和羹。
偈颂一百四十一首
释师范（宋代）

太白峰前收阵脚，鉴湖归唱村田乐。
无端调转入新丰，谁知错处非常错。
直得洞水逆流，乳峰倒卓。
石女攒眉，木人泪落。
此曲如今谁共闻，越山无际天无垠。
弟侄三人同日受官实为吾家盛事老怀不胜忭喜作四小诗见区区之意 其一
张纲（宋代）

恩光初自九天来，玉树三枝一日开。造物无私人共庆，那知阴德旧栽培。
临江仙·服气咽精吞七耀
牧常晁（元代）

服气咽精吞七耀，存思想化三车。飞罡＊水散名花。词章勤奏达，吟咏酌流霞。外事何干于内境。有为功力何赊。饶君作福等河沙。不明玄牝窍，特地隔天涯。
金缕曲 京江舟中，四十初度，呈吴门韩慕庐先生
薛斑（清代）

四十今朝是。镇无端、孤舟满载，一天离思。半世风霜摇落尽，槁项真成穷士。

岂甘作、庸庸馀子？生不同时逢狗监，困泥途、谁荐雄文似。

愁不断，如江水。

行行渐指吴闾地。记当年、平章花月，裁红缕翠。忽漫光阴催转轴，精力已销亡矣。

怕华发、星星垂耳。剩有公荣堪与饮，纵凄凉、客路休辞醉。

歌金缕，祝强仕。
瑶台第一层 吴大卿寿日
王丹桂（金朝）

阴极阳升。当律应，黄钟正严凝。昔年此际，素云容裔，瑞气清英。昔衡潜运转，显弧南、一曜增明。降仙卿，渐风晴阆苍，月冷蓬瀛。峥嵘。天才富赡，早年名遂与功成。顺天合道，退身养浩，同辈吞声。客中开小宴，会朋俦、交错霞觥。醉还醒。表冰姿昔骨，寿占椿龄。
至避暑山庄日都尔伯特台吉策凌等接见
弘历（清代）

路左倾诚候属车，来归怜远自员渠。识时称杰惟嘉尔，敷德宾员何有予。

锡爵都教加衮服，赐飧还拟赋嘉鱼。一家中外欢言畅，底事周官藉象胥。
禾中感旧
汪文桂（清代）

白头无复古人存，清昼萧然静掩门。锄菜径迷新草色，垒巢梁涴旧泥痕。

数椽差足遮风雪，千载曾经长子孙。回忆家园好风景，饧香粥白与谁论。
双桂咏
陈陶（唐代）

青冥结根易倾倒，沃洲山中双树好。

琉璃宫殿无斧声，石上萧萧伴僧老。
白凫行
杜甫（唐代）

君不见黄鹄高于五尺童，化为白凫似老翁。

故畦遗穗已荡尽，天寒岁暮波涛中。鳞介腥膻素不食，

终日忍饥西复东。鲁门鶢鶋亦蹭蹬，闻道如今犹避风。
和西筑咏 其七 枕流
高攀龙（明代）

春涧鸣幽鸟，春华欲满山。不知人世事，一枕石泉閒。
贺吴兴郡王生日四绝
王炎（宋代）

德声不减汉东平，玉鉴冰壶表里清。
休问南山山色翠，淡然无欲自长生。
狐火
陈裔仲（清代）

阴邪忌疾文光耀，突然嘻出鬼夜叫。明铅宋椠作庭燎，陈涉篝夜祖龙笑。

居人方病药难疗，冥冥疑有气相召。北风妃豨助呼啸，烬馀化作零星爝。

方今白腹据津要，教学黜经此同调，书乎书乎天不吊。
次韵韩太卿春昼见寄
潘希曾（明代）

一官閒散共天涯，忽忽春风已落花。不为绿苔怜踏破，杖藜终日话君家。
对月忆海东旧游
李宪噩（清代）

荒村一片月，曾照海东游。树暗山城路，花明水寺楼。

春风几回别，皓魄十年愁。欲溯当时乐，飞光不可留。
又上梁丞相寿口号十首 其十
许及之（宋代）

乾坤长物门阑客，会计丛中委吏身。拟算中书都几考，直须东海看扬尘。
送王使君赴太原拜节度副使
司空曙（唐代）

新从刘太尉，结束向并州。络脑青丝骑，盘囊锦带钩。

出关逢将青，下岭拥戈矛。匣闭黄云冷，山传画角秋。

剑锋将破虏，函道罢登楼。岂作书生老，当封万户侯。
题画
桑悦（明代）

彤庭沈沈月华满，珠帘暗带红霞捲。春光常在绣帏中，化机不属天工管。

金壶谩泻琼瑶浆，壶中一刻如年长。舞腰袅袅轻贴地，遏云音乐催高翔。

别院风光春正好，银烛高烧照晴昊。警露非无阆苑禽，听歌自有天山鸟。

窗前琪树摇玲珑，玉炉香烬落花风。纫衣自习越溪事，那知银箭浮铜龙。

霄汉低回天咫尺，抱衾拥帚皆恩泽。素娥薄相为僭趋，女伴相逢不相识。
立夏五首
方回（元代）

齐侯北海楚南海，匹马扁舟我过之。
一事略如陆务观，囊中真有万篇诗。
自题写真
刘卞功（宋代）

韬光晦迹居环堵，闭自凝神事事疏。漫许丹青传道貌，难将妙笔写真如。
和岳王庙壁上韵
吕午（宋代）

当年唯说岳家军，纪律森严孰与邻。
师过村村皆按堵，功成处处可镌珉。
威名千古更无敌，词翰数行俱绝尘。
拟取中原报明主，亦劳余刃到黄巾。
芳兰
李世民（唐代）

春晖开紫苑，淑景媚兰场。映庭含浅色，凝露泫浮光。

日丽参差影，风传轻重香。会须君子折，佩里作芬芳。
次韵徐十见招
洪朋（宋代）

徐郎春晚意何如，相见萧然水竹居。近得柏梁七字句，俱来茧纸数行书。

赏心不减远公社，到眼全胜正俗庐。首夏清和吾定往，勿令弹铗食无鱼。
忆长安旧游 其一
鲁一同（清代）

左掖门边垂柳枝，金河桥上影离离。晚来风起千官散，正是宫莺欲下时。
杂兴五首 其五
陈肃（宋代）

妾住雕阴东，君去渔阳北。唯有别时草，依依满行迹。

不忍行迹没，扫尽还更碧。君情如妾意，缠绵无终极。
颂古六十二首 其五十五
释清远（宋代）

师真丑拙不堪呈，用尽身心笑杀人。彼中莫觅丝头意，白鼻昆崙贺新正。
先仲微仲纯仲三兄过普明寺赏雪分韵得饮字
李处权（宋代）

涉春徂冬祷雨雪，皇天靳此云何甚。
儿童晓报六花飞，失喜钩窗犹屡审。
荒渠断溜冰已合，度雁停号口应噤。
望中玉树散枝柯，二室峰峦张素锦。
我家西邻有胜概，杖履清攜冒凝凜。
平生不作儿女欢，此地适谐文字饮。
濁醪冰蔬荐重味，燃鼎当炉肆烹饪。
诗豪遽发要分吟，赖此放过新弛禁。
归来老匠已先成，定笑才悭弗胜任。
惜哉初无田二顷，徒偕雀鼠贺登稔。
堂堂大尹燮理才，嘉瑞应祈当奠枕。
书生醉饱何为者，鼻息如雷但酣寝。
明朝更约提石瓶，来试壑源最高品。
用李梦发韵
王之道（宋代）

梦回诗思不胜清，卧听幽禽两啭更。
窗角界金分月色，山腰鸣啭潄溪声。
欲行且住心还适，久雨新晴眼倍明。
莫为浮名废真赏，较来何重亦何轻。
游朝阳岩遂登西亭二十韵
柳宗元（唐代）

谪弃殊隐沦，登陟非远郊。
所怀缓伊郁，讵欲肩夷巢。
高岩瞰清江，幽窟潜神蛟。
开旷延阳景，回薄攒林梢。
西亭构其巅，反宇临呀庨。
背瞻星辰兴，下见云雨交。
惜非吾乡土，得以荫菁茆。
羁贯去江介，世仕尚函崤。
故墅即沣川，数亩均肥硗。
台馆集荒丘，池塘疏沈坳。
会有圭组恋，遂贻山林嘲。
薄躯信无庸，锁屑剧斗筲。
囚居固其宜，厚羞久已包。
庭除植蓬艾，隟牖悬蟏蛸。
所赖山水客，扁舟柱长梢。
挹流敌清觞，掇野代嘉肴。
适道有高言，取乐非弦匏。
逍遥屏幽昧，澹薄辞喧呶。
晨鸡不余欺，风雨闻嘐嘐。
再期永日闲，提挈移中庖。
醒世歌
憨山德清（明代）

红尘白浪两茫茫，忍辱柔和是妙方。
到处随缘延岁月，终身安分度时光。
休将自己心田昧，莫把他人过失扬。
谨慎应酬无懊恼，耐烦作事好商量。
从来硬弩弦先断，每见钢刀口易伤。
惹祸只因闲口舌，招愆多为狠心肠。
是非不必争人我，彼此何须论短长。
世事由来多缺陷，幻躯焉得免无常。
吃些亏处原无碍，退让三分也不妨。
春日才看杨柳绿，秋风又见菊花黄。
荣华终是三更梦，富贵还同九月霜。
老病死生谁替得，酸甜苦辣自承当。
人从巧计夸伶俐，天自从容定主张。
谄曲贪嗔堕地狱，公平正直即天堂。
麝因香重身先死，蚕为丝多命早亡。
一剂养神平胃散，两盅和气二陈汤。
生前枉费心千万，死后空留手一双。
悲欢离合朝朝闹，寿夭穷通日日忙。
休得争强来斗胜，百年浑是戏文场。
顷刻一声锣鼓歇，不知何处是家乡。
句 其二
王得臣（宋代）

高高苍苍高不极，黄鹤楼中吹玉笛。
别张贾
韦夏卿（唐代）

束简下高阁，买符驱短辕。故人惜分袂，结念醉芳樽。

切切别思缠，萧萧征骑烦。临归无限意，相视却忘言。
又次韵
方岳（宋代）

半夜江城久已谙，白眠眠处落烟帆。
诗穷政有牛腰轴，身散宁为马口衔。
时以酒浇胸磊磊，或嫌山似面岩岩。
春田芜没归耕是，待与丰年赋载芟。
酬光禄田卿末伏见寄
姚合（唐代）

下伏秋期近，还知扇渐疏。惊飙坠邻果，暴雨落江鱼。

贵寺虽同秩，闲曹只管书。朝朝廊下食，相庇在肴菹。
赠尚颜上人
郑谷（唐代）

相寻喜可知，放锡便论诗。酷爱山兼水，唯应我与师。

风雷吟不觉，猿鹤老为期。近辈推栖白，其如趣向卑。
过冯十夜饮见烛花有作
李新（宋代）

世事不知浑井底，巴音犹在已天涯。攻愁有酒杯吹浪，报喜非春烛自花。

贾谊长才空赋鵩，东陵馀地欲栽瓜。诏书许逐阳和至，宁乞西山度岁华。
张飞庙
殷尧藩（唐代）

威名垂万古，勇力冠当时。回首三分国，何人赋黍离。
次韵濮十太尉咏知宗牡丹七绝 其一
王十朋（宋代）

忆昔洛阳花盛日，品第况逢欧六一。姚黄一品价无双，更有左花千叶密。
信衢道中溪流不通全家遵陆
曾几（宋代）

客情厌楚却思吴，白鹭汀洲政起予。
渴雨溪流妨进艇，得晴山路称骑驴。
满林霜著春相似，半岭云横雪不如。
匹马四方男子事，饶阳况不是吾卢。
次韵通明叟晚春二十七首 其十九
释德洪（宋代）

夜凉静话欣同榻，春晚分题喜共窗。解笑疏狂才莫敌，诗禅美誉旧传双。
相和歌辞。采桑
郎大家宋氏（唐代）

春来南雁归，日去西蚕远。妾思纷何极，客游殊未返。
和芍药
廖行之（宋代）

牡丹摧尽蘂初成，花谱还应压后生。
右掖昔年陪俊赏，幽兰今日助诗情。
当阶镇日翻红艳，傍砌何人翫秀英。
国色要须归第一，花王从此浪收名。
秋华十咏次如山 其九 大蓼
邵宝（明代）

秋风梦逐楚江蘋，谁向阶前幻此身。最是九歌收不尽，年年相对怨骚人。
一枝花·簪花
饶芝祥（清代）

飞絮帘栊晓。怕说蝶慵莺老。小屏山外，更无人到。

弄粉匀脂，自把菱花照。尽有伤春怀抱。多谢英哥，荼蘼今日开了。

芳砌苔痕绕。新绿落红多少。一声分付，侍儿知道。

轻启春窗，且■云鬓插好。妆成花欲恼。谁报与檀郎，侬故意调笑。
白髭
姜特立（宋代）

检校精神日向衰，羲和促辔过如飞。白髭可是长无赖，换我红颜不放归。
送谢景思从辟督府二首
曹勋（宋代）

艰垒师行遂坦夷，中兴仍待老文辞。
上公固已虚油幕，硕画旋文赞鼎司。
气隔龙荒朝陇蜀，令严虎旅肃旌麾。
风声鹤唳天威振，会风棋余折屐时。
洞庭醉後送绛州吕使君果流澧州 ( 果一作杲
李白（唐代）

昔别若梦中，天涯忽相逢。洞庭破秋月，纵酒开愁容。
赠剑刻玉字，延平两蛟龙。送君不尽意，书及雁回峰。
冬至日奉和御制
徐铉（宋代）

吹律政知宽，迎长物倍安。
初阳殊胜腊，积雪更添寒。
庭实罗千品，珍符荐百般。
群臣同偶圣，不叹夜漫漫。
水龙吟 游钓台作
葛立方（宋代）

九州雄杰溪山，遂安自古称佳处。云迷半岭，风号浅濑，轻舟斜渡。

朱阁横飞，渔矶无恙，鸟啼林坞。吊高人陈迹，空瞻遗像，知英烈、垂千古。

忆昔龙飞光武。怅当年、故人何许。羊裘自贵，龙章难换，不如归去。

七里溪边，鸬鸶源畔，一蓑烟雨。叹如今宕子，翻将钓手遮日，向西秦路。
桐庐县泛舟东归
陆游（宋代）

桐江艇子去乘月，笠泽老翁归放慵。
一尺轮囷霜蟹美，十分潋放社醅浓。
宦游何啻路九折，归卧恨无山万重。
醉里试吹苍玉笛，为君中夜舞鱼龙。
大雷雨
方岳（宋代）

黑云压山雨如镞，霹雳火光龙起陆。
四壁淋漓风撼屋，一窗寒起卧空谷。
龙简龙简盍归来，先生床湿生青苔。
未识青黄麦枯死，古语更占春甲子。
别白云养恬斋
释行海（宋代）

扁舟去看沃洲梅，门锁寒云径锁苔。
只待百花都谢了，清和时节我归来。
谒罗养蒙辱示长篇次韵
陈渊（宋代）

它时对语闻莺迁，青秧离离初插田。重来刈稻歌有年，浪过日月将谁怜。

故人落笔生云烟，胸中端有万斛泉。从来经笥谩便便，诗书何如一囊钱。

有时玉树临风前，仰视落日窥层巅。已知万古然不然，得处往往多忘筌。

正须青绫护醉眠，坐使士类归埴埏。不应直为莼鲈还，夜听秋雨穷遗编。

我今已办访戴船，日欲倚棹寒潭边。要当学海如百川，未信轲死今无传。
春寒 其二
刘攽（宋代）

清明东风零雨频，晓来料峭寒著人。人言天事不可测，欲回暮春成早春。

花红柳绿皆自若，一气变化宜有神。漆园老人惜光景，求术却老无声影。

忽闻春有再韶时，亦觉身当还壮境。花前一酌心熏然，敢道朱颜非少年。
鞠歌行（以下见《文苑英华》）
李白（唐代）

丽莫似汉宫妃，谦莫似黄家女。黄女持谦齿发高，

汉妃恃丽天庭去。人生容德不自保，圣人安用推天道。

君不见蔡泽嵌枯诡怪之形状，大言直取秦丞相。

又不见田千秋才智不出人，一朝富贵如有神。

二侯行事在方册，泣麟老人终困厄。夜光抱恨良叹悲，

日月逝矣吾何之。
海康书事十首
秦观（宋代）

粤女市无常，所至辄成区。
一日三四迁，处处售虾鱼。
青裙脚不袜，臭味猿与狙。
孰云风土恶，白州生绿珠。
九日读书山用陶诗露凄暄风息气清天旷明为韵赋十诗 其四
元好问（金朝）

往年在南都，閒閒主文衡。九日登吹台，追随尽名卿。

酒酣公赋诗，挥洒笔不停。蛟龙起庭户，破壁春雷轰。

堂堂髯御史，痛饮益精明。亦有李与王，玉树含秋清。

我时最后来，四座颇为倾。今朝念存没，壮心徒自惊。
都僧正慈化大师挽词 其三
释道潜（宋代）

伏枕时无几，临分若故常。寸心能烱烱，去路岂茫茫。

车马门犹盛，芝兰室更香。独馀庭下竹，冷韵起悲凉。
丹凤吟 无射商赋陈宗之芸居楼
吴文英（宋代）

丽景长安人海，避影繁华，结庐深寂。灯窗雪户，光映夜寒东壁。

心凋鬓改，镂冰刻水，缥简离离，风签索索。怕遣花虫蠹粉，自采秋芸熏架，香泛纤碧。

更上新梯窈窕，暮山澹著城外色。旧雨江湖远，问桐阴门巷，燕曾相识。

吟壶天小，不觉翠蓬云隔。桂斧月宫三万手，计元和通籍。

软红满路，谁聘幽素客。
桂林峰
黄甲（宋代）

第八峰高是桂林，安期曾度马明生。
个中自有通仙路，拂袖天香影里行。
题白帝庙诗并序
元勋（宋代）

楚山中到三峡开，长江浩浩从西来。
奫沦巨浸吞万派，淫预杰立高崔嵬。
鲸波回薄山角，征鼙掺叠鸣春雷。
蹴石岩壁势益狠，怒涛骇浪争鸣豗。
舟师绝叫不容瞬，风满孰敢施樯桅。
龙骧蒙冲量万斛，梢濆撇漩如枯荄。
昔闻有神司正直，江潭祠宇留山隈。
羞牢酾斝荐诚奶，幽鉴冀蒙神所哀。
跋柁鼓楫驶东鹜，忽忽已过巫阳台。
巴徼炎瘴昼如雾，汤燖赫日昏风霾。
欻然晴皎射峭壁，翠光冶滟无织埃。
联娟岚光落衣袂，飞云容与风{外风内委}{外风内委}。
祝融之祥古亦有，神之报与良丰哉，
嗟余陷阱岂无谓，九死宁知祸有胎。
触机直前靡顾后，壬人资从或嫌猜。
燎原之势既炎烈，垂涎膏血如狼豺。
盻刀阴顾肆舞勇。肋肩谄笑如诙俳。
违道奸径踖禁橐，尽纲异议为梯媒。
旋踵已为鬼矙室，俄惊白骨到苍苔。
人胜有时天亦定，肸蠁疏纲常恢恢。
险夷百折坚一节，君恩浩荡天昭回。
寄友
朱浚（宋代）

溪月知相忆，江云约共吟。
夜船书一纸，飞过赤枫林。
呈同官崔伯善李顺之
赵思文（金朝）

睡起松阴鸟雀哗，忽惊霜果堕檐牙。简书迫促全疏酒，眼力眵昏只费茶。

不学道人餐柏叶，却随举子踏槐花。提衡文字非吾事，崔李风流有故家。
次韵斯远二十七日道中见怀二首
赵蕃（宋代）

去冬黄公亭，咏诗看梅花。
深行或山崦，纵步亦水涯。
虽知追随或，固有间阔嗟。
词锋君莫当，锐甚如莫邪。
我欲尾其后，志局道苦遐。
千年定藏山，一世斯名家。
过吴江
杨时（宋代）

天水相涵翠有余，玻璃万顷接方壶。
山浮晚照清如洗，风远飞帆细欲无。
漫叟未应甘皂枥，散人终欲傲江湖。
维舟况值鲈鱼美，脍叠银丝饫腹腴。
换苏印和弟颖叔 其二
蒋之翰（宋代）

从来疏拙懒身谋，揽辔登车已倦游。幸有醉乡为乐地，何妨吟啸老东州。
送鄱阳复道者
释智愚（宋代）

相逢道人漆双瞳，衣衫零落迎秋风。甘将百骸作泥土，冷笑万事如展蓬。

当今祖道薄如纸，瓦缶雷鸣闹人耳。正音却作一线悬，两手枕胸泪如洗。

行行不惜两茎眉，魔宫虎穴俱探窥。山穷桥断始得路，伎俩尽时方见伊。
和同会舍千叶绯桃
程俱（宋代）

飞花动江光，风力两相怯。扁舟老参谋，觅句时拄颊。

连昌出墙枝，晞日香江挹。深宫夹修篁，岁久森翠叶。

至今丹青妙，华宇张九叠。谁移此繁英，密荫如栽接。

因依肖蜾裸，变幻胥蝴蝶。忽如剪绯㠾，又似翻锦箧。

殷唇注猩血，细蕊轻蚊睫。争春虽云晚，斗丽固当捷。

冰实傥可分，仙梯不难蹑。赓诗憎怪烦，我意终未惬。
同赏梨花
韩琦（宋代）

寒食西蓝赏素英，白毫光里乱云腾。庄严金地三千界，颜色瑶台十二层。

后土琼花渐我寡，唐昌玉蕊岂吾朋。雪香预约为亭号，修创终逢好事僧。
好事近（留斡家咏方响）
丘崈（宋代）

空涧落鸣泉，千骑雨霖衣铁。金奏欲终人醉，有玉声清越。

夜深奏手怯轻寒，余韵寄愁绝。玉树梦回何处，但满庭霜月。
青州府学窃感圣人闻韶之事
谢肃（明代）

鲁叟㫺在齐，君臣岂知敬。何期万世后，王礼祀元圣。

元圣去我万，韶音已闻听。厚味谅可忘，至乐诚无竟。

君哉虞舜氏，道德一何盛。作乐化天下，百王莫能竞。

于心得真契，无位斯有命。从容摄相间，暂使礼乐正。

去鲁因馈女，适卫还击罄。徒怀经济具，可奈兄弟政。

文王虽既殁，周公当复梦。不见凤鸟来，巳矣何所伤。

六经垂训明，雒雒峨宫墙。瞻仰愿没齿，庶以希颜生。
睡足
宋庠（宋代）

府廨寥寥似野庐，晏眠犹厌阁铃呼。
不知云梦泽南日，得似富平津北无。
折莲子呈孟载
徐贲（元代）

落尽红衣见绿房，折来犹带水云香。
柔丝零落芳心苦，未及秋风已断肠。
玲珑四犯 湘文既之浙，余亦东游，江空岁寒，念湘文当过常熟，结邻之约，几时可遂
蒋春霖（清代）

曳橹梦轻，平窗秋远，壶觞犹负清景。岁华归去晚，雁鹜惊霜冷，多愁更添旧病。

又天涯、布帆催暝。逝水游情，夕阳官味，从古几人省。

幽斋记同佳兴。有灯前句好，帘外花靓。送君江上水，泪滴寒沙静。

关河战罢馀萧瑟，误松菊、迟来三径。成独醒。飘然去、鱼波万顷。
观鹅山飞瀑
刘洪道（宋代）

探奇不畏险，拨雾上高岑。
放眼观飞瀑，枕流听素琴。
和济叔冬字
彭汝砺（宋代）

雨声传到耳，雪意尽穷冬。气味闲相惬，形骸病见攻。

冷呵诗笔冻，寒啜酒醅醲。且剧红炉饮，行闻古寺钟。
赏牡丹
王建（唐代）

此花名价别，开艳益皇都。
香遍苓菱死，红烧踯躅枯。
软光笼细脉，妖色暖鲜肤。
满蕊攒黄粉，含棱缕绛苏。
好和薰御服，堪画入宫图。
晚态愁新妇，残妆望病夫。
教人知个数，留客赏斯须。
一夜轻风起，千金买亦无。
即事
吕本中（宋代）

晚菘早韭老不厌，夜鲤晨凫多见疏。地僻难寻野僧饭，路长时枉故人车。

青山出没尘埃里，白发栽培疾病馀。更有腐儒穷事业，夜窗残烛一编书。
初至毗陵简巽老时有所怀也
李处权（宋代）

从来语默有千钧，乱后相逢气益振。
好鸟开窗如应客，清风挽竹故留人。
更贫岂顾墦间祭，已老犹堪席上珍。
说到苍梧泪横臆，皇天万一照醉辛。
用朱元方韵寄深明郎中二首 其二
饶节（宋代）

刹那念念转光阴，已过方来不住今。身似虚舟从不系，魔如敌国谩相侵。

未能以幻还脩幻，岂暇将心更用心。以说为宗遍天下，思公一笑白云深。
训蒙绝句 斐然成章
朱熹（宋代）

学须随器有成形，方可裁中设准绳。假借变移无定止，纵逢大匠亦何成。
山中四威仪供佛鉴师翁韵
释原妙（宋代）

山中坐，静看空花堕。
问何为，待结团栾果。
次韵空印游山九首 其三
释德洪（宋代）

腾腾兀兀地行仙，依约曾参蚬子禅。古庙纸钱堆里睡，从教岁月自推迁。
青海道中
杨揆（清代）

朝从青海行，暮傍青海宿。平野浩茫茫，隆冬气何肃。

悬车通间道，万骑夸拙速。严霜拂大旗，边声动哀角。

飞沙怒盘旋，迎面骤如雹。时当泽腹坚，海水冱而涸。

层冰摇光晶，黯惨一片绿。或闻大声发，冻折千丈玉。

中流起危峰，势可俯乔岳。将倾未倾云，欲飞不飞瀑。

云是太古雪，厌叠如皲瘃。出没罔象形，吐纳蛟蜃毒。

西荒此巨浸，洪流所潴蓄。卑禾百战地，秦汉尚遗镞。

萧萧古垒平，兀兀边墙矗。青磷风焰小，白骨苔花驳。

夜深驻戎帐，冻土遍硗埆。冷月悬一钩，荒荒堕厓谷。

嗟哉征戍士，辛苦离乡曲。试听青海头，烦冤鬼犹哭。
楮衾
华岳（宋代）

霜风剪水作冰花，织出吴绫不用梭。
十幅晓云藏处士，一床秋水浸嫦娥。
直疑天上无青女，却信人间有睡魔。
更向屏山画梅竹，红尘还有此风麽。
登名山寺宿高盖兰若纪兴 其一
佘翔（明代）

出郭饶幽兴，崎岖岭复溪。千重青嶂合，万顷白云低。

涧水鸣秋雨，田家报午鸡。篮舆乘偃蹇，端欲问招提。
奉和梁王宴龙泓应教得微字
宋之问（唐代）

水府沦幽壑，星轺下紫微。鸟惊司仆驭，花落侍臣衣。

芳树摇春晚，晴云绕座飞。淮王正留客，不醉莫言归。
春日出南野
盛彧（元代）

霜晴白沙堤，水色明春衣。
肩舆稳如马，花鸭随人飞。
远碧散霞稳，芳翠开林霏。
土融麦根动，荠菜连田肥。
走觅南村翁，鸡黍宜荆扉。
对酌古柳下，谈笑偶忘归。
郑侍郎送蜡梅次韵三首
曾几（宋代）

小瓶梅映短檠灯，幽兴何人似我能。
枉沐歌词无用处，维摩诘是在家僧。
品令 洗砚
石洢（清代）

万丈凌云气。都分付，端溪紫。春蚕正渴笔酣，墨饱一挥千纸。

玉蚕尘封，谁蘸寒烟冷水。

君苗已矣。艺林事，休提起。只将古砚轻磨，兀自雄心尔尔。

漫展琉璃，重把青花净洗。
昭君怨·夜雨剪残春韭
辛弃疾（宋代）

夜雨剪残春韭。明日重斟别酒。君去问曹瞒。好公安。试看如今白发。却为中年离别。风雨正崔嵬。早归来。
水龙吟（云意）
高观国（宋代）

旧家心绪如云，乍舒乍卷初无定。西郊载雨，东城隔雾，还开晴景。爱恼花阴，喜移月地，朦胧清影。任无心有意，溶溶曳曳，萧散处、有谁问。

朝暮如今难准。枉教他、惜春人恨。远峰依旧，前踪何在，有时愁凝。此兴飘然，不妨吹断，一川轻暝。待良宵，再入高唐梦里，觅巫阳信。
秋日送华空尘还章丘
杨巍（明代）

高秋红叶映柴关，几夜论诗杯酒间。别去故园明日是，寒花开遍女郎山。
积善堂诗
晁冲之（宋代）

星次朝当赦，龙符夜改元。忽传优老诏，周及庶臣门。

细札颁殊优，陪封锡异恩。大酺堪一笑，束帛不须论。

缅想吾宗盛，恭惟母德尊。孝忠兼仲子，辞翰竞诸孙。

掖诰金鸾润，宫衣翠翟温。万钱宾客贺，五色帝王言。

谖草开新夏，蟠桃属旧樽。曲迎团扇度，舞接綵衣翻。

冰下看鱼尾，霜边见笋根。英声彤管在，绘事画屏存。

有客依同姓，逢人问故园。淹留惊伏腊，俛仰愧晨昏。

西望浮云合，巾车拟载奔。
又用元韵呈时可
陈渊（宋代）

古来兵出仅三旬，便欲修文格远人。图蔓可堪师已老，涤瑕当与俗更新。

舞干止杀知何日，卖剑归耕要及春。但得锄耰遍原野，饭藜何惜一身贫。
社前一日上先墓
何景明（明代）

莽莽乾坤阔，悠悠岁月过。极知恩似海，空有泪悬河。

巢燕营新垒，林花发故柯。春风如往日，愁到此山阿。
题滑州吏目张文质所藏鲍节判见赠吴兴唐子华画云山小景图
宋讷（明代）

君不见夏圭昔写渔村春雾时，江山半入无声诗。

又不见马麟昔作关山秋色图，千里风烟来座隅。

夏圭马麟去已远，一入九原呼不返。只今画者乱如麻，吴兴近数唐子华。

子华非夏亦非马，得意云山自挥洒。一幅生绡不满尺，平远高深生笔下。

恍如坐我武夷山，主人见客开柴关。幽蹊曲径归路迷，白云引出青松间。

又如坐我潇湘侧，渔子舣舟来迓客。水边篱落自成村，伫望九疑江树隔。

隔岸人家茅盖亭，过桥二老指山青。飞泉落层石，古木挂寒藤。

晴窗忽看不似画，霏丹凝翠疑天生。相对融心神，顿觉尘梦醒。

疏懒胸中有丘壑，得此珍藏作清乐。平生寓意不留意，一朝笑赠芙蓉幕。

芙蓉幕底风流宾，高堂挂壁无红尘。公余把酒自怡悦，便是云山图上人。
冠盖飞霞
曾永和（明代）

秀气钟灵景自妍，儒巾奇石列山巅。高淩霄汉侵南极，势压峰峦俯八埏。

日月照临光自倍，云霞掩映色常鲜。巍然屹立长江浒，撑住东南半壁天。
御仙花
杨巽斋（宋代）

不逐凡花逞艳娇，移要上苑独清高。
君王曾选装金带，侈锡持荷耀紫袍。
送王从事赴漳州
胡宿（宋代）

再奉天官集，初登郡将筵。檄材磨盾妙，宾履蹑珠贤。

旧洞毛生竹，新池水映莲。幕中多暇日，曳彩戏亲前。
孙渊如夫子五亩园落成恭赋 其二
李贻德（清代）

冶城久识郑公乡，又试经论付草堂。一沼水环三面曲，五松阴借半庭凉。

倚阑手指排花地，散箧寻种树方。最是菜根滋味永，更营小圃爱蔬香。
春晚二首
叶茵（宋代）

春色渐昏昏，那逢日带曛。
落花红一尺，新笋绿三分。
忆友盟留石，寻诗思入云。
风光到田舍，瘦策看耕耘。
题族子霆伯西征录
姚勉（宋代）

閒味西征录，霜橙嚼脍虀。
俊声压湖北，诗派接江西。
镇日心相忆，何时手重携。
相期一樽酒，重与叩云溪。
自栗子关十里至回龙阁遇雨作
李澄中（清代）

谷口自诘曲，关势何隆嵷。十步九回折，磴道连苍穹。

杂树涧忽满，幽樛青濛濛。数折至绝顶，开阖无始终。

下见沅江水，沿洄循谷中。鸟道挂一线，下上如蚕丛。

舆人声号呼，侧足临蛟宫。十里见杰阁，回龙盘虚空。

秋色昨夜至，飒沓来长风。关门飞急雨，溅沫悬玉虹。

咫尺路已绝，豁达山岩通。歇马投古驿，解衣闻秋虫。
浣溪沙 其二 己未都门重过云和主人
陈曾寿（清代）

处处香栖隐画梁，梦中谁记旧年芳，逢君花落一回肠。

眼底都成浑不似，尊前惟觉意难忘。伤心从道是清狂。
九日卧病写怀时驾至临清
俞泰（明代）

佳节还从客里过，那堪抱病卧岩阿。日临争睹龙光近，嵩祝其岩虎拜何。

并喜黄花沾雨露，即看黎庶起讴歌。包容圣度宽岩海，愿赐馀波润久疴。
谢人惠生日诗二绝
晁公溯（宋代）

寿我新诗意甚勤，此难专享要平分。
愿从蓟子摩铜狄，可谢苏公赠铁君。
清远飞来寺
邝杰（明代）

古寺飞来诚地灵，舟中过客久知名。四维拥翠峰峦秀，一境无知法界清。

塔外閒云横碧落，门前流水接蓬瀛。玉环献后人何在，落日空闻猿啸声。
宴别程古川侍御二首 其二
翁万达（明代）

边城寂寞喜逢君，王事关心袂复分。竹叶乍倾灵阁酒，奎躔应忆柏台文。

青骢晓度祁皇雪，紫塞晴开恒岳云。勋业从来戎马地，请缨何独羡终军。
漫兴
韦宪文（明代）

津亭晚色见霞红，马首香浮杜若风。竹浦网收鱼听笛，茆茨烟起鹤翔空。

水边露滴兼葭末，篱畔棋残橘柚中。多少旅怀题不得，野桥幽店树重重。
看牡丹二首
孙鲂（唐代）

莫将红粉比秾华，红粉那堪比此花。隔院闻香谁不惜，

出栏呈艳自应夸。北方有态须倾国，西子能言亦丧家。

输我一枝和晓露，真珠帘外向人斜。

看花长到牡丹月，万事全忘自不知。风促乍开方可惜，

雨淋将谢可堪悲。闲年对坐浑成偶，醉后抛眠恐负伊。

也拟便休还改过，迢迢争奈一年期。
宿天台桐柏观
孟浩然（唐代）

海行信风帆，夕宿逗云岛。
缅寻沧洲趣，近爱赤城好。
扪萝亦践苔，辍棹恣探讨。
息阴憩桐柏，采秀弄芝草。
鹤唳清露垂，鸡鸣信潮早。
愿言解缨络，从此去烦恼。
高步陵四明，玄踪得二老。
纷吾远游意，乐彼长生道。
日夕望三山，云涛空浩浩。
再过云庵
叶适（宋代）

寥寥夜角难禁夜，滑滑山鸡只记昏。
风景不随人老大，苍松无语对修筠。
渔舍
姜特立（宋代）

渔舍枕沧湾，如游赤壁间。
羡鱼虽迹似，匪钓却心閒。
松古龙千尺，溪清玉一环。
无人相伴醉，沙觜弄潺湲。
雪
刘克庄（宋代）

衰桐无叶报萧飕，卧听窗声作许愁。
檠暗冷光侵砚几，瓦疏飞许落香篝。
病思结客游梁苑，狂爱提军人蔡州。
也欲访梅湖畔去，黄尘满袖欲盟鸥。
故家有乔木
于石（宋代）

故家有乔木，众鸟巢其枝。
纷然各卵育，自啄还自飞。
谁欤恣残忍，缘木登其危。
毁室取尔子，杀戮轻如嬉。
漂摇风雨中，巢破不复支。
破者尚可完，死者终无归。
自谓翔后集，倔乃失所依。
胡不舍之去，远择高林栖。
主人不我爱，舍此复何之。
哀哀鸣向天，路远天不知。
吾闻重太息，事莫大於斯。
弱肉强之食，扰扰今何时。
人生且未保，尔死谁复悲。
寄言民父母，赤子方流离。
鸿沟
张祜（唐代）

龙蛇百战争天下，各制雄心指此沟。

宁似九州分国土，地图初割海中流。
知非斋
汪藻（宋代）

真是果安在，况今非故吾。个中惟醉好，莫忘黄公垆。
翁瞻崖奉使归觐仍擢留都户曹诗以送之
林熙春（明代）

使节干云亦壮哉，天涯争睹凤毛回。幸从玉简称觞子，况复金陵握算才。

日月暂违依斗近，楚吴飞挽自江来。此行莫道非优异，献纳于今正榷财。
题山壁示道维上人
皎然（唐代）

独居何意足，山色在前门。身野长无事，心冥自不言。

闲行数乱竹，静坐照清源。物外从知少，禅徒不耐烦。
山园
陆游（宋代）

买得新园近钓矶，旋营茆栋设柴扉。
山经宿雨修容出，花倚和柴作态飞。
世事只成惊老眼，酒徒频约典春衣。
狂吟烂醉君无笑，十丈愁城要解围。
隔林泉声随风出不得见
王履（宋代）

窈窕锵鸣不见形，两情相倚进无声。
闲云忽似神交意，行到声边再不行。
秋风引
王鸣盛（清代）

秋风一何怒，吹折江头树。寒衣犹未成，风莫向郎处。
登女郎台
穆修（宋代）

女郎名字本风流，好与州人作胜游。
倘使此台呼丑女，汝阴城里一荒丘。
高邮陈直躬处士画雁二首
苏轼（宋代）

野雁见人时，未起意先改。
君従何处看，得此无人态。
无乃槁木何，人禽两自在。
北风振枯苇，微雪落璀璀。
惨淡云水昏，晶荧沙砾碎。
弋人怅何慕，一举渺江海。
众禽事纷争，野雁独闲洁。
徐行意自得，俯仰苦有节。
我衰寄江湖，老伴杂鹅鸭。
作书问陈子，晓景画苕霅。
依依聚圆沙，稍稍动斜月。
先鸣独鼓翅，吹乱芦花雪。
杂咏一百首 其七十六 严君平
刘克庄（宋代）

卖卜本逃名，下帘无市声。如何穹壤内，知世有君平。
秋思·荷塘为括苍名姝求赋其听雨小阁
吴文英（宋代）

堆枕香鬟侧。骤夜声、偏称画屏秋色。风碎串珠，润侵歌板，愁压秋窄。动罗箑清商，寸心低诉叙怨抑。映梦窗，零乱碧。待涨绿春深，落花香泛，料有断红流处，暗题相忆。
欢酌。檐花细滴。送故人、粉黛重饰。漏侵琼瑟。丁东敲断，弄晴月白。怕一曲、霓裳未终，催去骖凤翼。叹谢客、犹未识。漫瘦却东阳，灯前无梦到得。路隔重云雁北。
兵部宋尚书挽词二首
周必大（宋代）

北客今无几，公才合奋飞。
再期骞禁密，仍世摄途归。
星动尚书履，霜留御史威。
桑榆初未逼，何乃露先晞。
赠福胜院老僧有宣
葛胜仲（宋代）

诸方行尽已忘筌，宴坐归来水石边。五叶承来真的嗣，七朝阅过到耆年。

鸾音衮衮閒犹振，鹤骨昂昂高更坚。我特叩门来问道，投针相值恐前缘。
喜杨凤里到摄山·其一
李贽（明代）

十年相守似兄弟，一别三年如隔世。
今日还从江上来，孤云野鹤在山寺。
中宗祀昊天乐章。中宫助祭升坛
佚名（唐代）

坤元光至德，柔训阐皇风。芣苡芳声远，螽斯美化隆。

睿范超千载，嘉猷备六宫。肃恭陪盛典，钦若荐禋宗。
偈六十三首
释道宁（宋代）

暗里抽横骨，明中坐舌头。
偏圆不到处，万古及千秋。
赠唐衢
韩愈（唐代）

虎有爪兮牛有角，虎可搏兮牛可触。奈何君独抱奇材，

手把锄犁饿空谷。当今天子急贤良，匦函朝出开明光。

胡不上书自荐达，坐令四海如虞唐。
重送
梅尧臣（宋代）

得朋如得宝，何恨相知晚。
旧友贵来疏，嗟君行复远。
秋城隔寒水，驿路入苍巘。
古情深不深，所祝加餐饭。
和赵制干二绝句 其一
释宝昙（宋代）

四十五里邻近寺，一十八盘容易山。竟日篮舆走风雨，七峰峰外见斑斑。
雨止
仇远（元代）

夜半雨忽止，老夫心顿觉。
最怜儿女弱，难受雪霜寒。
泽国无来棹，台城有去鞍。
西村归未卜，此日敢求安。
朔日早朝
刘克正（明代）

菊月逢初日，枫宸肃曙仪。金飔云外度，玉露掌中垂。

三殿开龙驭，千官俯凤墀。遥闻宣唱里，天语近臣知。
遣妓
邓肃（宋代）

吾徒得酒便超然，何用红妆恼醉眠。密约自怜非宋玉，官差聊醉浼梅仙。

樽前起舞无鸲鹆，坐上求归似杜鹃。去去眼中无俗物，却将诗律绊春妍。
次韵黄子馀惠双井茶二首 其一
洪适（宋代）

荻花枫叶醉为乡，每忆临分一鼎香。枉费光阴惊老大，略无治行愧循良。

归心来往鸡豚社，清思消磨雁鹜行。且喜弦歌馀乐地，好诗句句挟风霜。
偈颂一百三十三首 其九十五
释法薰（宋代）

见得彻，用得亲。阳春不同调，入水见长人。可惜黄金如粪土，撒向阎浮人不顾。
早归
周紫芝（宋代）

野日破朝雾，宿阴回暖风。人家村崦外，春梦竹舆中。

天碧鹭斜起，水深桃卧红。山阴几岩壑，应接自无穷。
试院杂诗五首 其五
朱熹（宋代）

艺苑门禁肃，长廊似僧居。偶来一散步，暂与尘网疏。

文字谢时辈，铨衡赖群儒。伊予独何者，偪仄心烦纡。
江南杂题
张祜（唐代）

积潦池新涨，颓垣址旧高。怒蛙横饱腹，斗雀堕轻毛。

碧瘦三棱草，红鲜百叶桃。幽栖日无事，痛饮读离骚。
湘春夜月 莲衣词，为米楼赋。用张渌卿调
戴延介（清代）

过横塘，艳魂花外吹香。试问卅六鸳鸯，若个梦成双。

自分莲心独苦，又澹烟疏雨，替作凄凉。只闹红一舸，而今甚处，闲了斜阳。

艳歌忽起，素波乍冷，残月昏黄。解佩归来，算只有、一重烟水，摇曳愁长。

泪珠揾也，等几时、还赋清湘。怕再过、那秋风江上，并刀未剪，已断柔肠。
赠张生下第还金齿三章 其一
边贡（明代）

逆旅嗟同病，相逢罢举杯。别期惊岁月，壮志感风雷。

路险三湘隔，心遥一雁催。可怜苏季子，还着敝裘回。
潭上作
张乔（唐代）

竹岛残阳映翠微，雪翎禽过碧潭飞。
人间未有关身事，每到渔家不欲归。
朗公节帅为余营室阿城之旁筑圃数亩以资种菜作此奉谢
施补华（清代）

我生四十载，赁屋苕溪皋。寸土非我有，愧彼墙上蒿。

蝎来走秦非，旅舍悲寂寥。安知万里外，享此堂宇高。

暖日辉重檐，微风通疏寮。白翻一渠水，翠拂千柳条。

谁为经营之，大将拥节旄。高牙罗壮士，广厦留吾曹。

平生九九术，宁足虚席招。正当自隗始，适馆多英髦。

公家西子湖，百顷堆烟涛。楼台亦未起，惜哉戎马劳。

侧想功成归，岸帻湖上桥。访公话西事，一系苕溪桡。

阿城富蔬果，薄采堪盈筐。手足劳有获，食之尤味长。

我既居此屋，堂户生辉光。还乞数亩地，树艺屋之旁。

引水别筑渠，垒土旋成墙。帐下貔虎士，畚锸十日忙。

默计斯圃成，耒耜我手将。人苋紫成列，兔葵青分行。

豆棚接瓜架，络纬鸣宵凉。在昔英雄人，闭户时晦藏。

辛苦学种菜，猛志仍飞扬。我固非其徒，聊辟蓁芜荒。

力耕无寄托，实事求充肠。赋命况穷薄，福泽宜自量。

终朝饱鱼肉，无乃天所殃。我郡勤育蚕，亦复识其方。

父老倘顾问，尚能言种桑。
眼儿媚
高观国（宋代）

轻云终被断云留。不肯放春愁。翠楼旧倚，粉墙重见，歌酒风流。

翠朝毕竟吟情澹，芳意未全酬。东风向晚，莺花有意，吹转船头。
过八尺遇雨三首
杨万里（宋代）

去年今日凤山头，儿女团栾争劝酬。
不及松江烟雨里，独搔华发一扁舟。
感兴二十七首 其五
方一夔（宋代）

朱楼远迢递，缭以十里墙。浮云隐华桷，夹路翳杉篁。

山河未曾改，世事不可量。往者胡马来，主人意苍黄。

半死半脱走，儿女不及将。朝为绮罗丛，暮作瓦砾场。

近传有其妾，托身于襄阳。一男作酒保，相望居河梁。

骨肉各分别，中原渺茫茫。浮云何足羡，俛仰悲荒凉。
再和
胡寅（宋代）

猛将谋臣气霭云，兴邦雪耻在奇勋。
因思卫国琼瑶报，更忆吴人组练军。
送少章弟赴仁和主簿
秦观（宋代）

我宗本江南，为将门列戟。
中叶徙淮海，不仕但潜德。
先祖实起家，先君始缝掖。
议郎为名士，余亦忝词客。
风流以及汝，三通桂堂籍。
汝弱不好弄，文章有风格。
久从先生游，术业良未测。
武林一都会，山水富南国。
下有贤别驾，上有明方伯。
干将入砥砺，騕褭就衔勒。
勿矜孔鸾姿，不乐栖枳棘。
吴中多高士，往往寄老释。
辨才虽物化，参寥犹夙昔。
投闲数访之，可得三友益。
少来轻别离，老去重乖隔。
念汝远行役，惘惘意不怿。
道山虽云佳，久寓有饥色。
功名已绝意，政苦婚嫁迫。
终从大人议，税驾邗沟侧。
追踪满两疏，父子老阡陌。
晚步
释文珦（宋代）

竹杖芒鞋晚步迟，为贪山水有清晖。
栖鸦已带残阳去，牧竖遥穿薄霭归。
可保禅身终放浪，从教尘世名脂韦。
閒中自有无穷乐，敢道麻衣胜锦衣。
贺新凉
李祁（宋代）

此问谁能语。是光阴弃汝，是汝弃光阴去。弹指中秋才几日，早又重阳风雨。

天未许、流年暂住。评遍前朝无限事，只美人迟暮英雄误。

才一笑，分今古。

青山应料知其故。尽年年、入冬才睡，春回又寤。明月高寒江水碧，都与乾坤为主。

算人便、从头铸错。哀乐相寻凭播弄，纵灵超万物终何补。

谁曾见，乘风举。
南台舟中联句
白玉蟾（宋代）

秋阳红若柿，晓雨翠如丝。
福地逢迎日，江天笑傲时。
莲臙犹殢水，桂粟已粘枝。
波静天一色，山低云四垂。
垂纶怀渭叟，纵棹拟鸱夷。
上水迟吾乐，西风壮我诗。
酬黎居士淅川作（昙壁上人院走笔成）
王维（唐代）

侬家真个去，公定随侬否。著处是莲花，无心变杨柳。

松龛藏药裹，石唇安茶臼。气味当共知，那能不携手。
闻茉莉香 其二
邹浩（宋代）

青琅玕里白玫瑰，不受尘氛天自开。最好夜凉初雨过，清香习习向人来。
题金匮钱君阶登出猎图
王家枚（清代）

平原莽荡风萧萧，马蹄蹴踏猿臂骄。左挽乌号右夏服，逸气直欲淩秋霄。

是何意态雄且杰，知君抱负殊卓绝。感慨中年髀肉生，寂寞吴钩向谁说。

爰假校猎绘作图，身跨骏马来郊墟。红缨小队黄金勒，逐兔飞鹰列骑驱。

俯射麇麋仰射雁，纷纷血染白翎箭。恍睹三河侠少年，棱棱英气眉端见。

假令时当世用武，一剑筹边拓疆宇。直取阴山作猎场，弓鸣霹雳逃猰貐。

君也生逢尧舜朝，寰海镜清风不涛。纵有射雕身手好，只合游艺嬉林皋。

吁嗟乎，时局至今与昔异，鲛鲸出没等儿戏。安得十万水犀军，射潮之弩更一试。
宿太平宫葆清庵自和少年壁间戊辰岁所作韵是国闻虏大入滁濠二首 其一
岳珂（宋代）

西风几载动边尘，不见长平奉国珍。汗浃历时嘶石马，锋销何国铸金人。

消磨国月平生志，惭愧烟霞自在身。天意不关人事倦，新醅小漉葛头巾。
好事近
姚燮（清代）

水阁月眉低，何处美人今夕。宛转一丝春影，只一层帘隔。

相思不分又黄昏，风峭露凉逼。剩有半篝星火，照被池梦色。
正月二十四日早梦乞聪明於东坡
洪咨夔（宋代）

东来一舸横天上，御风而行无点浪。
有人野服帽高檐，宛如赤点图中样。
举手疾声呼先生，为我心孔开聪明。
辗然一笑若相语，乞得聪明不如鲁。
诗 其四
司马彪（魏晋）

左揽又翠羁，右抚犀象鞍。
沁园春（刘总干会饮同寮，出示新词，席上用韵）
李廷忠（宋代）

幕府增辉，前度刘郎，又还到来。看芙蓉池畔，神凝秋水，绮罗丛里，欢动春雷。彩笔新题，金钗半醉，当日英雄安在哉。开筵处，是真仙福地，不着纤埃。

堪怜倦客情怀。听吹竹弹丝金奏谐。有黄花插鬓，何妨欹帽，绿橙醒酒，莫惜空罍。坐上疏狂，帘间姝丽，应想横波一笑回。停杯久，待娇歌缓劝，归骑休催。
园人送瓜
杜甫（唐代）

江间虽炎瘴，瓜熟亦不早。柏公镇夔国，滞务兹一扫。

食新先战镇，共少及溪老。倾筐蒲鸽青，满眼颜色好。

竹竿接嵌窦，引注来鸟道。沈浮乱水玉，爱惜如芝草。

落刃嚼冰霜，开怀慰枯槁。许以秋蒂除，仍看小童抱。

东陵迹芜绝，楚汉休征讨。园人非故侯，种此何草草。
白头
陈襄（宋代）

白头四十未逢知，锻石裨天已后时。
正好中行求独复，岂能上施学颠颐。
生荣死辰如观火，吉去凶来莫问龟。
若有名山归便隐，一编周易是吾师。
郊居五首 其三
李复（宋代）

楸花不结实，花落绿蒂肥。彫零先众木，叶落蒂亦稀。

枝直鸟不巢，野藤相缠依。藤蔓日更长，楸觉生意微。
谒菊坡作
林元（明代）

岭海精英钟我崔，光风争映曲江隈。九天屡奏匡时策，万里曾摅镇蜀才。

泉石怕寒蒲涧约，晚香深注菊花杯。邯郸已醒尘寰梦，欲傍坡南筑钓台。
上阳白发人－愍怨旷也
白居易（唐代）

上阳人，红颜闇老白发新。绿衣监使守宫门，
一闭上阳多少春。玄宗末岁初选入，入时十六今六十。
同时采择百馀人，零落年深残此身。忆昔吞悲别亲族，
扶入车中不教哭。皆云入内便承恩，脸似芙蓉胸似玉。
未容君王得见面，已被杨妃遥侧目。妒令潜配上阳宫，
一生遂向空房宿。宿空房，秋夜长，夜长无寐天不明。
耿耿残灯背壁影，萧萧暗雨打窗声。春日迟，
日迟独坐天难暮。宫莺百啭愁厌闻，梁燕双栖老休妒。
莺归燕去长悄然，春往秋来不记年。唯向深宫望明月，
东西四五百回圆。今日宫中年最老，大家遥赐尚书号。
小头鞋履窄衣裳，青黛点眉眉细长。外人不见见应笑，
天宝末年时世妆。上阳人，苦最多。少亦苦，老亦苦，
少苦老苦两如何。君不见昔时吕向美人赋，
又不见今日上阳白发歌。
金缕曲 对月有感，怯寄外子京师
许诵珠（清代）

月色明如许。助秋心、流萤焰冷，晚蝉吟苦。百种凄凉千种恨，诉与嫦娥不语。

但寂寂、清光来去。空外一绳云雁影，似传情、代把衷音谱。

虫韵急，乱如雨。

鸾飘凤泊关河阻。想见那、残书蠹蚀，敞貂裘补。文字无灵金欲尽，可是红颜误汝。

失十里、看花归路。愿乞天孙书姓氏，锦还时、重赋团圞句。

天听近，定怜取。
大梁城东南吊信陵君墓
张笃庆（清代）

邯郸应与赋同袍，公子翩翩气自豪。不少衣冠归赵胜，谁将戈自走蒙骜？

大梁上客挥孤剑，卧内兵符胜《六韬》。今日九京良可作，愧无杯酒奠蓬蒿。
石壕吏
杜甫（唐代）

暮投石壕村，有吏夜捉人。
老翁逾墙走，老妇出门看。(出门看 一作：出看门)
吏呼一何怒！妇啼一何苦！
听妇前致词：三男邺城戍。
一男附书至，二男新战死。
存者且偷生，死者长已矣！
室中更无人，惟有乳下孙。
有孙母未去，出入无完裙。
老妪力虽衰，请从吏夜归。
急应河阳役，犹得备晨炊。
夜久语声绝，如闻泣幽咽。
天明登前途，独与老翁别。
刘阮庙
赵汝愚（宋代）

当年刘阮意何穷，莫谓仙凡事不同。
解到琼台双阙下，遥知道骨与仙风。
晚登薇山
郭沈昶（清代）

天为看山特放晴，筇枝入手万缘轻。频招野鹿为俦侣，只许闲缘管送迎。

一坞夕阳开暝色，四山落叶聚秋声。疏钟几杵催归急，月自东峰缺处生。
仞千以贺章见投短章答之 其二
释今无（明代）

支离久已蹶尘埃，蹀躞欣从大宛来。好领白眉归上界，天花填路鸟衔开。
宿云门寺阁
孙逖（唐代）

香阁东山下，烟花象外幽。
悬灯千嶂夕，卷幔五湖秋。
画壁馀鸿雁，纱窗宿斗牛。
更疑天路近，梦与白云游。
邗沟夫差庙
汪中（清代）

吴王旧庙蜀山陂，沟水东流绕殿基。春社神巫时击鼓，好风贾舶互扬旗。

侈心齐晋终亡国，遗利江淮合荐祠。可忆姑苏台上乐，青山歌舞对西施。
留别兴安唐叟元老推官 其二
邹浩（宋代）

风前火烈逢真玉，雪后大寒见老松。携得此心归北去，与君无处不相逢。
周祀五帝歌十二首 其四 配帝舞
庾信（南北朝）

帝出于震，苍德于神。其明在日，其位居春。劳以定国，功以施人。

言从配祀，近取诸身。
阁门廖舍人知袁州
杨亿（宋代）

骎骎五马动征尘，太守风流世绝伦。身事汉庭为小相，家传楚国是骚人。

烟波莫叹重湖远，桑梓仍将别墅邻。麦穗微黄稻苗绿，朱轓入境便行春。
游灵隐寺
程公许（宋代）

赋予好在岩壑，强持缚缨簪。
野性当奈何，惝恍如惊麇。
京华百万家，{角戢}{角戢}瓦叠鳞。
海气荡烦暑，作威凌轹人。
湖山招我来，九里松松风清。
千百稽首灵鹫山，西瞻目若营。
云何一峰碧，飞来如羽轻。
俗见囿畛域，达观涉沙尘。
不见毗耶离，示病老净名。
古掌断世世界，犹如陶家轮。
竺慧去不返，雪猿呼莫闻。
斯言谁与证，万壑空烟云。
老禅法龙象，谈尘纷纵横。
萍蓬万里外，缱绻犹乡情。
斋盂乳铺玉，茗碗花糁琼。
两腑扶清风，取意岩壑行。
冷泉掬清泚，五峰凌峥嵘。
真赏味无味，内观湛空明。
可能一枝筇，云水自由身。
永愧疚隐峰老，勇决拂衣巾。
将归旧山留别错公
齐己（唐代）

旧峰前昨下来时，白石丛丛间紫薇。章句不堪歌有道，

溪山只合退无机。云含暧态晴犹在，鹤养闲神昼不飞。

欲去更思过丈室，二年频此揖清晖。
即事
李之世（明代）

十八滩头滩浪高。雨声滴滴水嘈嘈。万丈巉崖挽不上，漩涡一拄没长篙。

舟人相顾戒舟楫，小港洄波冲舟入。息棹惟闻蛙蝇鸣，篝灯自检琴书湿。

朝来拥被正高眠。直至亭午突无烟。儿童报道籯粮尽，野旷无人青草连。

思向邻舟贷馀粒。欲语不语还羞涩。林生佞佛持清斋，自啖齑盐倾米汁。

扬郎数米供晨炊，顾见釜中已生鱼。当年不索长安米，穷途往往叹居诸。
望云岭自古北口五十里至岭上南北使者各置酒三盏乃行 其三
彭汝砺（宋代）

白首功名意已阑，正如飞鸟倦知还。苍茫杳霭云深处，说是燕然旧勒山。
哭夫诗百首（录十首）
薄少君（明代）

他人哭我我无知，我哭他人我则悲。
今日我悲君不哭，先离烦恼是便宜。
横浦十咏·周程三先生书院
刘黻（宋代）

千载斯文冷，先生以道鸣。
山川师友趣，日月弟兄情。
门静一松在，源深双浦横。
儿童游里巷，犹喜说周程。
喝水岩
徐锡之（宋代）

重峦复岭锁松关，只欠泉声入座间。
我若当年侍师侧，不教喝水过他山。
哭驾部舅
李处权（宋代）

外门推望郎，天启眉干白。
揭揭廊庙器，仕道无枉尺。
仁义允蹈廊，言行可法则。
优为君子儒，彬彬见文质。
伊川有夫子，四海尊学术。
燕申乡里化，语默世不识。
公时列高弟，见独蚤入室。
从容为邦问，领略济时策。
海涵而地负，光辉日充实。
向来坐省中，能事已籍籍。
出入群公间，持论颇正色。
皦皦活国心，周召可辈伯。
朝廷公议丧，牛李计方得。
道大固不容，青蝇工点璧。
知难襆被去，回首帝阍隔。
嗟嗟已衰俗，弗俾蒙其泽。
出把使者节，顾未远亲侧。
荣耀老莱衣，孝心惟惕惕。
温寻故时学，委蛇山水国。
澄清足暇裕，荐延颇推择。
宛彼南阳族，食指居数百。
衣冠日零替，贫有未葬骨。
慨然斥余赀，黄壤即安宅。
于公已高门，叔敖有阴德。
敌马祸中原，南迁例奔迫。
故林无巢归，瓦砾漫阡陌。
艰难更道路，扶病亲药石。
肩舆岂久堪，命数奄兹厄。
铭旌瘴烟里，过者为悽恻。
无儿但有孙，尚可付窀穸。
坟墓五千里，河洛兵未息。
招魂动楚些，路远迷南北。
鲰生愧无似，忘年樽俎客。
提攜在斯文，恨不借羽翮。
去春失所恃，钜痛摧豺膈。
衔哀赴丧所，寸步且如棘。
犹期见渭阳，慰我孤苦极。
伤心舍我去，泪落满裀席。
遥知凜生气，千古犹不没。
夜中梦见廊，话言及畴昔。
谓公犹在世，眼明失心疾。
山风忽惊起，月郎清露滴。
皇娥歌
王嘉（魏晋）

天清地旷浩茫茫。万象回薄化无方。浛天荡荡望沧沧。乘桴摇漾著日傍。

当期何所至穷桑。心知和乐悦未央。
秋后积雨起水曾舜卿朱秀文有诗用韵作俳谐体田家苦三叠 其三
张侃（宋代）

积雨因风骤作寒，又吹浊水浸牛栏。须知此去盘中饭，一似鲇鱼上竹难。
诗一首
林希（宋代）

山川图写几时休，再过萧山岁已周。客枕梦中南又北，此身大似一虚舟。
书汤兄诗卷后并呈丹阳大夫三首
刘宰（宋代）

长安未必胜江湖，盖世功名徯大儒。
三事更应登密令，一廛我欲伴樵夫。
白下西郊
舒梦兰（清代）

画鹢争官渡，蒲帆逐雁群。断桥欺远客，飞叶媚残曛。

竹坞祠灵鬼，池塘养活云。西郊一徐步，诗思乱纷纷。
对酒
张率（南北朝）

对酒诚可乐，此酒复芳醇。如华良可贵，似乳更堪珍。

何当留上客，为寄掌中人。金樽清复满，玉椀亟来亲。

谁能共迟暮，对酒惜芳辰。君歌尚未罢，却坐避梁尘。
秋日忆雪航二兄
张善恒（清代）

不耐萧条甚，秋思苦自吟。愁添千里雁，梦冷十年心。

重以思兄念，因之别恨深。登城间散步，风雨满霜林。
范仪下第东归
杨亿（宋代）

君住武夷乡，思归便促装。
溪鳞丝缕细，园茗露牙香。
雷火悲三上，金钱困一囊。
长缨尘土满，会待濯沦浪。
余在京师三兄在武昌以诗奉寄
张之洞（清代）

辞乡轼辙罕逢知，对屋机云未有期。兀奡更炊栖庑处，苍凉作赋上楼时。

燕台寒水成衣晚，汉口斜阳见雁迟。当代功名同气盛，蹉跎莫待鬓如丝。
和胡祭酒索黄精诗二首 其二
夏原吉（明代）

万里瓶封寄草庭，莹然琥珀色微赪。灵根信是阳精结，香味真缘戊土生。

资养丹台三景泰，扫除白发一身轻。独惭分献鳣堂晚，重辱珠玑堕月明。
即席次吴季行韵
张镃（宋代）

昔逢欣把袂，三叹说吴钩。
共醉虚堂晚，还兴故国愁。
花黄思靖节，鬓绿傲浮丘。
世济王门业，洪流万斛舟。
句 其八
吴激（宋代）

玉雪自知尘不涴，丹青难写酒微醺。
梅花
张道洽（宋代）

几年冷树雪封骨，一夜东风春透怀。
花里清含仙韵度，人中癯似我形骸。
三点两点淡尤好，十枝五枝疏更佳。
野意终多官意少，玉堂茅舍任安排。
赠至几 其四
徐积（宋代）

南州本是诸儒秀，上国宜从大隐居。别我好留仙竹杖，送君欲献野芹蔬。

所惭下士文章陋，未报诸公礼义馀。若见汝阴前太守，为言迂阔正谈书。
罨画连雨溪涨丈馀雨霁水落喜而赋诗二首 其二
孙觌（宋代）

月挂楼钟晓，风生岛树秋。林疏山献状，池漫水分流。

鹊喜如窥牖，鸥驯亦并舟。一声何处笛，莫遣碧云留。
杂曲歌辞。空城雀
聂夷中（唐代）

一雀入官仓，所食能损几。所虑往损频，官仓乃害尔。

鱼网不在天，鸟网不在水。饮啄要自然，何必空城里。
除夕次韵郑司理 其四
韩淲（宋代）

里巷欢呼争爆竹，田庐围坐亦然萁。寒更不觉鸡三唱，可惜心情不赋诗。
余顷为中塘梅林诗他日来游复作
叶适（宋代）

侧闻中塘好，曾赋劝游篇。
凌江入枉浦，聊复信所传。
化工保作入，耿耿不自怜。
山山高相映，坞坞曲相穿。
林光百道合，花气十村连。
风迎乱駊騀，日送交婵媛。
天回徂阴后，地转升阳前。
初如别逃秦，疏附耻独贤。
又疑未兴周，掩拥欣俱全。
惜哉见之晚，重寻畏彫年。
一省三叹息，十步九折旋。
诗家诧梅事，槁乾陋肥鲜。
常於寒角晓，爱彼明冰悬。
疎枝涩冷艳，小窗露孤妍。
吟悲炙留嗛，句喜珠离渊。
忽兹过众甫，欲彀羞断弦。
无以寄美人，千室炊暮烟。
明朝指行处，雾雨空迷田。
夜闻商人船中筝
刘禹锡（唐代）

大艑高帆一百尺，新声促柱十三弦。

扬州市里商人女，来占江西明月天。
茶园十二韵
王禹称（宋代）

勤王修岁贡，晚驾过郊原。蔽芾馀千本，青葱共一园。

芽新撑老叶，土软迸深根。舌小侔黄雀，毛狞摘绿猿。

出蒸香更别，入焙火微温。采近桐华节，生无谷雨痕。

缄縢防远道，进献趁头番。待破华胥梦，先经阊阖门。

汲泉鸣玉甃，开宴压瑶樽。茂育知天意，甄收荷主恩。

沃心同直谏，苦口类嘉言。未复金銮召，年年奉至尊。
赞达磨偈
释元肇（宋代）

踏翻地轴与天关，合国人追不再还。去去一身轻似叶，长江千古浪如山。
宿丁学士宅朱严希画不至
释宇昭（宋代）

幽期不可见，牢落望君情。
坐久诗源寂，谈馀井浪平。
月依寒木尽，蛩背冷灯鸣。
空听沟西寺，宵钟出禁清。
送八侄赴调借仲和兄所赠诗韵
韩淲（宋代）

莫忘前人食息间，好将禄养奉亲欢。愧予行浅无堪法，幸子时亨能效官。

经纬家声元自好，栋梁门户各相看。西风喜送吴中去，年少加鞭信不难。
小清口
文天祥（宋代）

乍见惊胡妇，相嗟遇楚兵。
北来鸿雁密，南去骆驼轻。
芳草中原路，斜阳故国情。
明朝五十里，错做武陵行。
柳枝词十三首 其四
司马光（宋代）

属车隐隐远如雷，陈后愁眉久不开。杨花都不知人意，故入长门宫里来。
苏州十咏其三·洞庭山
范仲淹（宋代）

吴山无此秀，乘暇一游之。
万顷湖光里，千家橘熟时。
平看月上早，远觉鸟归迟。
近古谁真赏，白云应得知。
无著以东坡西湖观月听琴诗示予因次韵
吴则礼（宋代）

白月在湖底，脱冠睇微云。
从来雍门恨，世上惟有君。
往时东坡老，为子持一樽。
东坡只饭豆，未办汗滓醺。
独爱三昧晤，昵昵出断纹。
东坡拍手笑，俗耳曾不闻。
延州亦穷相，坐睡从昏昏。
都梁固高彻，淮水元自浑。
又次郑性之悬尉韵
楼钥（宋代）

几番好雨应先占，欣见阶庭绿草纤。
秋后阴晴犹未定，更看新月卧磨鎌。
杂诗 其九
盖方泌（清代）

山霤可穿石，井绠可断干。渐靡使之然，由来非一旦。

悟兹损益理，道揆有同贯。积德日以明，积慝日以暗。

寸阴当是惜，勿生玩愒叹。
送温尚书入洛
寇准（宋代）

萧萧红叶马前飞，又送王孙昼锦归。
却到旧游应怅望，故溪秋藓满鱼矶。
东坡八首，并叙 其一
苏轼（宋代）

废垒无人顾，颓垣满蓬蒿。谁能捐筋力，岁晚不偿劳。

独有孤旅人，天穷无所逃。端来拾瓦砾，岁旱土不膏。

崎岖草棘中，欲刮一寸毛。喟然释耒叹，我廪何时高。
贺新郎 春情
李玉（明代）

篆缕销金鼎。醉沈沈、庭阴转午，画堂人静。芳草王孙知何处，惟画杨花糁径。渐玉枕、腾腾春醒。帘外残红春已透，镇无聊、殢酒厌厌病。云鬓乱，未忺整。江南旧事休重省。遍天涯、寻消问息，断鸿难倩。月满西楼凭栏久，依旧归期未定。又只恐、瓶沈金井。嘶骑不来银烛暗，枉教人、立尽梧桐影。谁伴我，对鸾镜。
南歌子·远色连朱阁
吕渭老（宋代）

远色连朱阁，寒鸦噪夕阳。小炉温手酌鹅黄。掩乱一枝清影、在寒窗。念远歌声小，嗔归泪眼长。纤腰今属冶游郎。朝暮楚宫云雨、恨茫茫。
丙午八月日本修文馆讲席赠南菁旧同学 其一
姚鹏图（清代）

南菁文藻久荒芜，尚有君山一卷图。但使遗珠返沧海，未妨吾道在江湖。

窥墙已被东家笑，博簺应怜玉女孤。安得灵猧收此局，倚枰难换旧棋枯。
白云庵四首
逍遥子（宋代）

山居常与白云俱，小筑东轩著药炉。
消遣客魔须底物，竹间叶叶有灵符。
金处士歌
杨维桢（元代）

苏州古隐君，实始虞仲，隐居放言，中乎清与权。
次曰澹台氏，言不枝，行不径，未尝匐走诸侯前。
五噫之夫，将其匹联。
耕织为业，不废诵与弦。
亦有天随仙配鸱夷子，理钓船。
去之五百年，求继者孰贤。
阖闾古城阴，曰有处士氏白金。
长身而美髯，风局孤以古，古貌疏且沉。
家不失箴，里不失任。
有余推与人，矧肯爵禄入吾心。
心阙下，足终南。
贫贱易屈，富贵易淫。
故大隐在关市，不在壑与林。
凤凰不能引高，神龙不能引深。
人呼为处士，更加逸与贞之号，焉知古不如来今？吾嗟今之士，既隐丘园，复事王侯。
行无补阙，言无裨谋。
惟禄食是媒。
诡贞而隐，诡逸而休。
以为吾人优。
放而返涧，恚岳陇羞。
知闻士风，其不泚然在颡，岂吾人俦。
华亭朱师实中大燕超堂
孙觌（宋代）

海禺纳万艘，市区沸百贾。黄尘翳白日，千骑腾一鼓。

蛟巢十字翳，四顾尽旷土。蜗角两大国，一怒有漂杵。

角名眩多卢，聚讼攻众楚。

昏昏气成雾，濯濯汗浃雨。朱公误涉世，吏隐寄圭组。

俗缘堕人境，心大接天宇。搴芳采莲舟，撷秀艺药圃。

山寒石棱紫，树老松鬣古。风牵碧罗卷，雨压翠纛舞。

宁须鸟催酤，自有花解语。观鱼乐洋洋，梦蝶飞栩栩。

坐令游侠窟，化作仙佛土。高卧水国秋，静憩月庭午。

不解壶公龙，天上有官府。
投魏先辈二首
刘应时（宋代）

跕跕飞鸢坠，历历风瓢声。
青冥不折桂，涧阿甘采苓。
踉蹡忆束发，忽焉迫衰龄。
嚼蜡心忘味，胡为羡久生。
蔼蔼春空云，聚散无根蒂。
纵得屠龙术，孰为苞桑计。
稽首问弥伽，轮宇烦举似。
四时白纻歌二首 其一 东宫春
杨广（隋代）

洛阳城边朝日晖，天渊池前春燕归。含露桃花开未飞，临风杨柳自依依。

小苑花红洛水绿，清歌宛转繁弦促。长袖逶迤动珠玉，千年万岁阳春曲。
予久客思归以秋光都似宦情薄山色不如归意浓为韵言志约金溧诸友共赋寄钱唐亲旧 其九
仇远（元代）

乔木足秋声，红叶表秋色。因之念湖山，恨不生羽翼。

形留神已念，游倦交渐息。西邻夜砧发，东邻晓机织。

我亦有敝庐，松菊暗荆棘。北山百年墓，苔竹手所植。

今长尺若干，霜雪颇自力。西风龙蛇蛰，暗雨山林黑。

东望会言归，免我长相忆。
荷沼
赵方（宋代）

露珠颗颗荡青荷，云锦重重铺碧波。外直中通心独苦，拟诸君子待如何。
送虚上人游天台
朱庆馀（唐代）

青冥通去路，谁见独随缘。此地春前别，何山夜后禅。

石桥隐深树，朱阙见晴天。好是修行处，师当住几年。
长垣北
王安石（宋代）

揽辔长垣北，貂寒不自持。
霜风急鼓吹，烟月暗旌旗。
骑火流星点，墙桑亚戟枝。
柴荆掩春梦，谁见我行时。
万历十年龙文九子墨
奕譞（清代）

麝元香拟熙丰世，龙文脊肖廷圭制。翠黛泥金焕若新，雀屏已改青云第。

好事何代无昌言，胡郎承晏评渊源。一朝投赠黟川品，月团声价逾瑶璠。

开缄细楷标壬午，摩挲深慨争门户。大奄披猖焰旋消，群工斋醮心诚苦。

就中独惜张江陵，冰山十载徒崚嶒。起衰振堕千秋业，好誉居功一字矜。

是年朝政如麻乱，新昌彭泽纷凋散。白简青词事叠更，苍崖黄犬心三叹。

盈庭抨击祸何深，是非颠倒争驱侵。阃外长传纪效法，宫中犹榜肃雍箴。

缅怀砺锐霜毫引，睢阳一斗应立尽。不道葛囊沦落余，尚留乌玦同高隐。

飞扬鳞鬣气如兰，珍比渑池赵璧完。吁嗟十顷田芜久，未抵松烟墨一丸。
荥泽驿阻雪
晁冲之（宋代）

去年冬不雪，今雪太匆匆。轻薄愁兼雨，攲斜怯受风。

雁依寒浦静，鸦噪暮林空。憔悴西征客，惟应白发同。
减字木兰花
倪稱（宋代）

岭头独览。诗料森然纷满眼。倒影摇湖。西子新妆定不如。

溪南影胜。一片寒光明泻镜。赖有新诗。不负西山万叠奇。
书村落间事
陆游（宋代）

东巷西巷新月明，南村北村戏鼓声。
家家输赋及时足，耕有让畔桑无争。
一村婚娉皆邻里，妇姑孝慈均母子。
儿从城中怀肉归，妇涤铛釜供刀匕。
再拜进酒寿老人，慈颜一笑温如春。
太平无象今有象，穷虏何地生烟尘！
元宵
张九成（宋代）

万叠灯山辊绣毬，怕寒骑马著驼裘。
要看十里红莲满，须上谯门最上头。
次韵李太白
释德洪（宋代）

我读谪仙诗，句卒意不尽。层峰俯绝壑，可望不可进。

忽如登旋云，便觉星斗近。浊醪世间义，糟粕真典坟。

先生琼液口，不饮嫌其村。只今牛渚春，盎盎馀醉魂。

昔醉过汗漫，怀袖揣昆崙。尔来颓檐下，负日虱自扪。
上冬日田园杂兴十二绝自晨至午，起居饮食皆
范成大（宋代）

起傍东窗手把书，华颠种种不禁梳。
朝餐欲到须巾裹，已有重来晚市鱼。
忆梅
李商隐（唐代）

定定住天涯，依依向物华。
寒梅最堪恨，常作去年花。
长条曲为友人赋二首
屠隆（明代）

流水飞霞旧日恩，梨花寒月闭重门。
清明陌上香车路，认得萧郎不敢言。
次韵高宾王见投四首
陈造（宋代）

知君斲句为祛愁，得句须防有暗投。
我病床头但周易，人谁皮里著阳秋。
骑驴久袖推门手，载酒慵移捉月舟。
只命君诗作三益，伴翁听雨卧徐楼。
祝尧诗
知玄（唐代）

生天本自生天业，未必求仙便得仙。

鹤背倾危龙背滑，君王且住一千年。
宫词一百首
岳珂（宋代）

夜深雪压内门前，一榻还惊四璧天。
上相传觞妻拥炭，归来{右鼻右干}息顿安眠。
送方金两生还福山诗
湛若水（明代）

二子何翩翩，负笈路四千。奈何为势拘，阅月上归船。

安得效缩地，相见顷刻至。万里即跬步，相见如梦寐。

我有缩地方，见尧在羹墙。念兹倏在兹，何忧山水长。

人为天地心，无上下古今。一体能感应，何远近高深。
和壁间韵
胡仲弓（宋代）

万仞冈边去路长，道人采药试丹方。
弈枰谁解争高著，仙乐时丹按大凉。
日落塔头云气紫，雨余山脚藓痕苍。
年深洞古无尘迹，惟有先后御墨香。
给由赴杭杨玘曹魁杨燧三子在侍
林光（明代）

癸丑人间八月秋，三生侍我又杭州。抠趋渐了微官债，俯仰终怀实禄羞。

世味共倾今日酒，山光还记昔年游。明朝拂袖红尘外，更买西湖一叶舟。